作者：刘辰翁
词牌/韵律：摸鱼儿

paragraphs: 是他家、绛唇翠袖，可容卿有功否。
相思不到胭脂井，只隔东林烟柳。
春去又。
漫一夜东风，吹得花成旧。
无人举酒。
但照影堤流，图他红泪，飘洒到襟袖。
人间事，大半归谋诸妇。
不如意十八九。
敲门夜半窥园李，赤脚玉川惊走。
何处有。
更炙烛风流，看到人归后。
休休回首。
笑旧日园林，佺巢蜀锦，处处可携手。